Fit-12 ta' Lulju 2016, il-Kunsill adotta regoli ġodda li jindirizzaw uħud mill-prattiki l-aktar komuni użati minn kumpaniji kbar biex inaqqsu l-obbligazzjoni tagħhom ta' ħlas ta' taxxa. Id-direttiva hija parti minn pakkett ta' proposti mill-Kummissjoni maħruġ f'Jannar 2016 biex jissaħħu r-regoli kontra l-evitar tat-taxxa korporattiva. Il-pakkett jibbaża fuq rakkomandazzjonijiet tal‐OECD fl-2015 li jindirizzaw l‐erożjoni tal‐bażi tat‐taxxa u t‐trasferiment tal‐profitt (BEPS), approvati mill-mexxejja tal-G20 f'Novembru 2015. "Din id-direttiva l-ġdida għandha l-għan li tipproteġi l-bażijiet domestiċi tagħna tat-taxxa korporattiva minn prattiki aggressivi tal-ippjanar fiskali li jaffettwaw direttament il-funzjonament tas-suq intern," qal il-ministru għall-finanzi tas-Slovakkja u l-president tal-Kunsill, Peter Kažimír. "Huwa għalhekk pass importanti, li juri wkoll li nqisu l-ġlieda kontra prattiki bħal dawn mhux biss bħala prijorità komuni iżda wkoll bħala impenn komuni tagħna." Id-direttiva tindirizza sitwazzjonijiet fejn il-korporattivi, l-aktar gruppi multinazzjonali, jieħdu vantaġġ mid- differenzi bejn is-sistemi nazzjonali tat-taxxa sabiex inaqqsu l-kontijiet tagħhom tat-taxxa. Hija twieġeb għall-perċezzjoni ta' bosta kontribwenti u SMEs li ċerti kumpaniji multinazzjonali ma jħallsux is-sehem ġust tagħhom tat-taxxa, u b'hekk jgħawġu l-kompetizzjoni fiskali fis-suq uniku tal-UE. Dispożizzjonijiet ġodda f'ħames oqsma Id-direttiva tkopri l-kontribwenti kollha li huma soġġetti għat-taxxa korporattiva fl-istati membri, inklużi s-sussidjarji ta' kumpaniji bbażati f'pajjiżi terzi. Hija tistabbilixxi regoli kontra l-evitar tat-taxxa f'sitwazzjonijiet li jistgħu jinqalgħu f'ħames oqsma speċifiċi: Regoli dwar il- limitazzjoni tal-imgħax . Gruppi multinazzjonali jistgħu jittrasferixxu d-dejn tagħhom artifiċjalment lejn ġurisdizzjonijiet b'regoli ta' tnaqqis iktar ġenerużi. Id-direttiva tfittex li tiskoraġġixxi din il-prattika billi tillimita l-ammont ta' mgħax li l-kontribwent huwa intitolat inaqqas f'sena fiskali. Regoli dwar it- tassazzjoni tal-ħruġ , għall- prevenzjoni tal-erożjoni tal-bażi tat-taxxa fl-istat ta' oriġini. Kontribwenti korporattivi jistgħu jippruvaw inaqqsu l-kontijiet tat-taxxa tagħhom billi jittrasferixxu r-residenza fiskali u/jew l-assi tagħhom, sempliċiment għal finijiet ta' ppjanar fiskali aggressiv. Regola ġenerali kontra l-abbuż . Din ir-regola hi maħsuba biex li jista' jkun hemm fir-regoli speċifiċi ta' pajjiż kontra l-abbuż, u b'hekk l-awtoritajiet tat-taxxa jkunu jistgħu jċaħħdu lill-kontribwenti mill-benefiċċju ta' kwalunkwe arranġament abbużiv fiskali li jista' jkun hemm. Regoli għall- kumpaniji kkontrollati minn barra l-pajjiż (CFCs) Sabiex inaqqsu l-obbligazzjoni kumplessiva fiskali tagħhom, gruppi korporattivi jistgħu jispustaw ammonti kbar ta' profitti lejn sussidjarji kkontrollati f'ġurisdizzjonijiet b'rati baxxi ta' taxxa. Ir-regoli dwar is-CFCs jerġgħu jattribwixxu d-dħul ta' sussidjarja kkontrollata minn barra l-pajjiż b'rata baxxa ta' taxxa lejn il-kumpanija omm li normalment tkun intaxxata b'rata ogħla. Regoli dwar diskrepanzi ibridi . Kontribwenti korporattivi jistgħu japprofittaw ruħhom minn differenzi bejn sistemi nazzjonali tat-taxxa biex inaqqsu l-obbligazzjoni fiskali komplessiva tagħhom, pereżempju permezz ta' tnaqqis doppju. Approċċ komuni tal‐UE Id-direttiva ser tiżgura li l-miżuri tal-OECD kontra l-BEPS jiġu implimentati b' mod koordinat fl-UE, inkluż minn 6 stati membri li mhumiex membri tal-OECD. Tlieta mill-ħames oqsma koperti mid-direttiva jimplimentaw ir-rakkomandazzjonijiet tal-OECD, jiġifieri r-regoli dwar il-limitazzjoni tal-imgħax, ir-regoli dwar is-CFCs u r-regoli dwar diskrepanzi ibridi. It-tnejn l-oħra, jiġifieri r-regola ġenerali kontra l-abbuż u r-regoli dwar it-tassazzjoni tal-ħruġ, jittrattaw aspetti kontra l-evitar tat-taxxa ta' proposta tal-2011 għal bażi komuni konsolidata tal-UE għat-taxxa korporattiva. Implimentazzjoni Id-direttiva ġiet adottata mingħajr diskussjoni f'laqgħa tal-Kunsill Affarijiet Ekonomiċi u Finanzjarji. Il-qbil politiku ntlaħaq fis-17 ta' Ġunju 2016, wara proċedura ta' silenzju. L-istati membri ser ikollhom sal- 31 ta' Diċembru 2018 biex jittrasponuha fil-liġijiet u r-regolamenti nazzjonali tagħhom, għajr ir-regoli dwar it-tassazzjoni tal-ħruġ, li għalihom ser ikollhom sal-31 ta' Diċembru 2019. L-istati membri li għandhom regoli mmirati li huma effettivi daqs ir-regoli għal-limitazzjoni tal-imgħax jistgħu japplikawhom sakemm l-OECD tilħaq qbil dwar standard minimu, jew sa mhux aktar tard mill-1 ta' Jannar 2024. Inizjattivi oħra Sadanittant tkompliet il-ħidma fuq il-bqija tal-pakkett kontra l-evitar tat-taxxa ta' Jannar 2016. Fil-25 ta' Mejju, il-Kunsill approva: direttiva dwar l‐iskambju ta' informazzjoni relatata mat‐taxxa ta' kumpaniji multinazzjonali; konklużjonijiet dwar l- aspetti marbuta ma' pajjiżi terzi tat-trasparenza fiskali. Il-pakkett kontra l-evitar tat-taxxa jsegwi minn għadd ta' inizjattivi tal-UE fl-2015. Dawn jinkludu direttiva, adottata f'Diċembru 2015, dwar deċiżjonijiet transfruntiera tat-taxxa F'Diċembru 2014, il-Kunsill Ewropew semma "ħtieġa urġenti li jiġu avvanzati l-isforzi fil-ġlieda kontra l-evitar tat-taxxa u l-ippjanar aggressiv tat-taxxa, kemm fil-livell dinji kif ukoll f'dak tal-UE". Direttiva ta' Lulju 2016 li tindirizza l-prattiki tal-evitar tat-taxxa korporattiva Stqarrija għall-istampa rigward id-direttiva ta' Mejju 2016 dwar l‐iskambju ta' informazzjoni relatata mat‐taxxa ta' kumpaniji multinazzjonali Konklużjonijiet tal-Kunsill dwar strateġija għal tassazzjoni esterna u dwar miżuri kontra l-abbuż tat-trattat dwar it-taxxa Pakkett kontra l‐evitar tat‐taxxa (Kummissjoni Ewropea) Ara l-paġna tal-laqgħa